九月一日夜讀詩稿有感走筆作歌
作者：陸游
朝代：宋

paragraphs: 我昔學詩未有得，殘餘未免從人乞。
力孱氣餒心自知，妄取虚名有慚色。
四十從戎駐南鄭，酣宴軍中夜連日。
打毬築場一千步，閱馬列廄三萬疋。
華燈縱博聲滿樓，寶釵豔舞光照席。
琵琶絃急冰雹亂，羯鼓手勻風雨疾。
詩家三昧忽見前，屈賈在眼元曆曆。
天機雲錦用在我，剪裁妙處非刀尺。
世間才傑固不乏，秋毫未合天地隔。
放翁老死何足論，廣陵散絕還堪惜。